62022CO0761
ORDONANȚA CURȚII (Camera a opta)
5 octombrie 2023 (
*1
)
„Trimitere preliminară – Articolul 99 din Regulamentul de procedură al Curții – Răspuns care nu lasă loc niciunei îndoieli rezonabile – Energie – Cadrul privind etichetarea energetică – Regulamentul (UE) 2017/1369 – Articolul 6 primul paragraf litera (a) – Obligația furnizorilor și a comercianților unui produs de a face trimitere în materialele lor publicitare vizuale la clasa de eficiență energetică a acestui produs și la gama claselor de eficiență energetică disponibile pe eticheta grupului de produse în cauză – Aplicabilitate directă a acestei obligații – Marja de apreciere de care dispun acești furnizori și comercianți pentru a se conforma obligației menționate în absența adoptării unui act delegat în temeiul acestui regulament”
În cauza C‑761/22,
având ca obiect o cerere de decizie preliminară formulată în temeiul articolului 267 TFUE de Landgericht Bochum (Tribunalul Regional din Bochum, Germania), prin decizia din 23 noiembrie 2022, primită de Curte la 15 decembrie 2022, în procedura
Verband Wirtschaft im Wettbewerb Verein für Lauterkeit in Handel und Industrie eV
împotriva
Roller GmbH & Co. KG,
CURTEA (Camera a opta),
compusă din domnul M. Safjan (raportor), președinte de cameră, și domnii N. Piçarra și M. Gavalec, judecători,
avocat general: doamna T. Ćapeta,
grefier: domnul A. Calot Escobar,
având în vedere decizia luată, după ascultarea avocatului general, de a se pronunța prin intermediul unei ordonanțe motivate, în conformitate cu articolul 99 din Regulamentul de procedură al Curții,
dă prezenta
Ordonanță
1
Cererea de decizie preliminară privește interpretarea articolului 6 primul paragraf litera (a) din Regulamentul (UE) 2017/1369 al Parlamentului European și al Consiliului din 4 iulie 2017 de stabilire a unui cadru pentru etichetarea energetică și de abrogare a Directivei 2010/30/UE (JO 2017, L 198, p. 1).
2
Această cerere a fost prezentată în cadrul unui litigiu între Verband Wirtschaft im Wettbewerb Verein für Lauterkeit in Handel und Industrie eV, pe de o parte, și Roller GmbH & Co. KG, pe de altă parte, în legătură cu o cerere prin care se solicita obligarea acesteia din urmă să înceteze să facă publicitate pentru cuptoare și hote de bucătărie de uz casnic în cadrul căreia nu este indicată gama claselor de eficiență energetică care figurează pe eticheta grupului de produse în cauză.
Cadrul juridic
Dreptul Uniunii
Directiva 2010/30/UE
3
Considerentele (5) și (8) ale Directivei 2010/30/UE a Parlamentului European și a Consiliului din 19 mai 2010 privind indicarea, prin etichetare și informații standard despre produs, a consumului de energie și de alte resurse al produselor cu impact energetic (JO 2010, L 153, p. 1) enunțau:
„(5)
Furnizarea de informații exacte, relevante și comparabile privind consumul specific de energie al produselor cu impact energetic ar trebui să influențeze opțiunea utilizatorilor finali în favoarea produselor care consumă, direct sau indirect, mai puțină energie și alte resurse esențiale în timpul utilizării, stimulând astfel producătorii să ia măsuri de reducere a consumului de energie și de alte resurse esențiale de către produsele pe care le fabrică. Aceasta ar trebui să încurajeze totodată, în mod indirect, utilizarea eficientă a produselor respective, în scopul contribuirii la obiectivul de 20 % al [Uniunii Europene] în materie de eficiență energetică. În lipsa acestor informații, numai acțiunea forțelor pieței nu va reuși să promoveze utilizarea rațională a energiei și a altor resurse esențiale pentru aceste produse.
[…]
(8)
Informația joacă un rol‑cheie în acțiunea forțelor pieței și, de aceea, este necesar să se introducă o etichetă uniformă pentru toate produsele de același tip, pentru a pune la dispoziția cumpărătorilor potențiali informații standardizate suplimentare privind costurile acestor produse din punctul de vedere al energiei consumate și al consumului de alte resurse esențiale și pentru a lua măsuri care să asigure accesul la aceste informații și utilizatorilor finali potențiali care nu văd produsul expus, neavând astfel posibilitatea de a vedea eticheta. Pentru a fi eficientă și pentru a‑și atinge scopul, eticheta ar trebui să fie ușor de recunoscut de către utilizatorii finali, simplă și concisă. În acest scop, formatul actual al etichetei ar trebui păstrat ca bază pentru a informa utilizatorii finali în legătură cu eficiența energetică a produselor. Consumul de energie și alte informații relevante cu privire la produse ar trebui să fie măsurate în conformitate cu standarde și metode armonizate.”
4
Articolul 10 din această directivă prevedea:
„(1)   Comisia [Europeană] stabilește detaliile etichetei și fișei prin intermediul actelor delegate, în conformitate cu articolele 11, 12 și 13, cu privire la fiecare tip de produs în conformitate cu prezentul articol.
[…]”
Regulamentul delegat (UE) nr. 65/2014
5
Regulamentul delegat (UE) nr. 65/2014 al Comisiei din 1 octombrie 2013 de completare a Directivei 2010/30/UE a Parlamentului European și a Consiliului în ceea ce privește etichetarea energetică a cuptoarelor și a hotelor de bucătărie de uz casnic (JO 2014, L 29, p. 1) a fost adoptat, în conformitate cu a doua referire a acestuia, în temeiul articolului 10 din Directiva 2010/30.
6
Articolul 3 din acest regulament delegat, intitulat „Responsabilitățile furnizorilor și calendar”, prevede:
„Furnizorii se asigură că:
1.
în ceea ce privește etichetele, fișele produselor și documentația tehnică:
(a)
pentru cuptoarele de uz casnic:
(i)
fiecare cuptor de uz casnic este furnizat împreună cu una sau mai multe etichete tipărite care conțin informații în formatul stabilit în anexa III punctul 1 pentru fiecare incintă a cuptorului;
[…]
(iv)
toate materialele publicitare pentru un model specific de cuptor de uz casnic includ clasa de eficiență energetică, dacă materialele publicitare prezintă informații legate de consumul de energie sau de preț;
(v)
toate materialele promoționale tehnice referitoare la un model specific de cuptor de uz casnic, care descriu parametrii tehnici specifici ai acestuia, includ clasa de eficiență energetică a modelului respectiv;
[…]
(b)
pentru hotele de bucătărie de uz casnic:
(i)
fiecare hotă de bucătărie de uz casnic este furnizată împreună cu o etichetă tipărită care conține informații în formatul stabilit în anexa III punctul 2;
[…]
(iv)
toate materialele publicitare pentru un model specific de hotă de bucătărie de uz casnic includ clasa de eficiență energetică, dacă materialele publicitare prezintă informații legate de consumul de energie sau de preț;
(v)
toate materialele promoționale tehnice referitoare la un model specific de hotă de bucătărie de uz casnic, care descriu parametrii tehnici specifici ai acestuia, includ clasa de eficiență energetică a modelului respectiv;
[…]
3.
în ceea ce privește formatul etichetelor:
(a)
pentru cuptoarele de uz casnic, formatul etichetei pentru incinta cuptorului este prevăzut în anexa III punctul 1, pentru aparatele introduse pe piață începând cu 1 ianuarie 2015;
(b)
pentru hotele de bucătărie de uz casnic, formatul etichetei este prevăzut în anexa III punctul 2, în conformitate cu următorul calendar:
[…]
(iv)
pentru hotele de bucătărie de uz casnic introduse pe piață începând cu 1 ianuarie 2020 cu clasele de eficiență energetică A+++, A++, A+, A, B, C și D, etichetele sunt conforme cu anexa III punctul 2.1.4 (eticheta 4).
[…]”
7
Articolul 4 din regulamentul delegat menționat, intitulat „Responsabilitățile distribuitorilor”, are următorul conținut:
„Distribuitorii se asigură că:
1.
pentru cuptoarele de uz casnic:
[…]
(c)
toate materialele publicitare utilizate pentru orice formă sau mijloc de comercializare și marketing la distanță referitoare la un model specific de cuptor conțin o referire la clasa de eficiență energetică, dacă materialele respective prezintă informații legate de consumul de energie sau de preț;
(d)
toate materialele promoționale tehnice referitoare la un model specific, care descriu parametrii tehnici ai unui cuptor, includ clasa de eficiență energetică a modelului respectiv;
2.
pentru hotele de bucătărie de uz casnic:
[…]
(c)
toate materialele publicitare utilizate pentru orice formă sau mijloc de comercializare și marketing la distanță referitoare la un model specific de hotă de bucătărie de uz casnic conțin o referire la clasa de eficiență energetică, dacă materialele respective prezintă informații legate de consumul de energie sau de preț;
(d)
toate materialele promoționale tehnice referitoare la un model specific, care descriu parametrii tehnici ai unei hote de bucătărie de uz casnic, includ clasa de eficiență energetică a modelului respectiv.”
8
Anexa III la același regulament delegat este intitulată „Eticheta”. Punctul 1.1.1 din această anexă, intitulat „Prezentarea etichetei – pentru fiecare incintă a unui cuptor electric de uz casnic”, include următoarea imagine:
9
Punctul 1.1.2 din anexa III la Regulamentul delegat nr. 65/2014, intitulat „Informațiile de pe etichetă – cuptoare electrice de uz casnic”, prezintă legenda cifrelor romane care figurează în imaginea reprodusă la punctul 1.1.1 din această anexă și prevede:
„Eticheta trebuie să conțină următoarele informații:
[…]
IV. clasa de eficiență energetică a incintei, determinată în conformitate cu anexa I. Vârful săgeții care conține litera indicatoare se plasează la aceeași înălțime cu vârful săgeții pe care figurează clasa de eficiență energetică corespunzătoare;
[…]”
10
În conformitate cu punctul 1.1.3 din anexa III la acest regulament delegat, intitulat „Designul etichetei – cuptoare electrice de uz casnic”:
„Designul etichetei pentru fiecare incintă a unui cuptor electric de uz casnic este cel din figura de mai jos:
unde:
[…]
(5)
scara claselor de eficiență energetică:
–
săgeată: înălțime: 5,5 mm, spațiu liber: 1 mm – culori:
–
clasa superioară: X-00-X-00;
–
clasa a doua: 70-00-X-00;
–
clasa a treia: 30-00-X-00;
–
clasa a patra: 00-00-X-00;
–
clasa a cincea: 00-30-X-00;
–
clasa a șasea: 00-70-X-00;
–
ultima clasă: 00-X‑X-00;
–
text: calibri aldin 18 pt, majuscule de culoare albă; simbolul «+»: calibri aldin 12 pt, de culoare albă, aliniat pe un singur rând;
(6)
clasa de eficiență energetică:
–
săgeată: lățime: 20 mm, înălțime: 10 mm, 100 % negru;
–
text: calibri aldin 24 pt, majuscule de culoare albă; simbolul «+»: calibri aldin 18 pt, de culoare albă, aliniat pe un singur rând;
[…]”
11
Punctul 2.1.4 din anexa III la regulamentul delegat menționat, intitulat „Hote de bucătărie de uz casnic cu clasele de eficiență energetică de la A+++ la D (eticheta 4)”, include următoarea imagine:
12
Punctul 2.2 din anexa III la același regulament delegat, intitulat „Informațiile de pe etichetă – hote de bucătărie de uz casnic”, prezintă legenda cifrelor romane care figurează în special în imaginea reprodusă la punctul 2.1.4 din această anexă și prevede:
„Eticheta trebuie să conțină următoarele informații:
[…]
III.
clasa de eficiență energetică a hotei de bucătărie de uz casnic, determinată în conformitate cu anexa I. Vârful săgeții care conține clasa de eficiență energetică a hotei de bucătărie de uz casnic se plasează la aceeași înălțime cu vârful săgeții pe care figurează clasa de eficiență energetică corespunzătoare;
[…]”
13
În conformitate cu punctul 2.3 din anexa III la Regulamentul delegat nr. 65/2014, intitulat „Designul etichetei – hote de bucătărie de uz casnic”:
„Designul etichetei este cel din figura de mai jos:
unde:
[…]
(5)
scara claselor de eficiență energetică:
–
săgeată: înălțime: 4 mm, spațiu liber: 0,75 mm – culori:
–
clasa superioară: X-00-X-00;
–
clasa a doua: 70-00-X-00;
–
clasa a treia: 30-00-X-00;
–
clasa a patra: 00-00-X-00;
–
clasa a cincea: 00-30-X-00;
–
clasa a șasea: 00-70-X-00;
–
ultima clasă: 00-X-X-00;
–
text: calibri aldin 10 pt, majuscule de culoare albă; simbolul «+»: calibri aldin 7 pt, de culoare albă, aliniat pe un singur rând;
(6)
clasa de eficiență energetică:
–
săgeată: lățime: 15 mm, înălțime: 8 mm, 100 % negru;
–
text: calibri aldin 17 pt, majuscule de culoare albă; simbolul «+»: calibri aldin 12 pt, de culoare albă, aliniat pe un singur rând.
[…]”
Regulamentul 2017/1369
14
Considerentele (2) și (10) ale Regulamentului 2017/1369 precizează:
„(2)
Etichetarea energetică le permite clienților să facă alegeri în cunoștință de cauză bazate pe consumul de energie al produselor cu impact energetic. Informațiile cu privire la produse cu impact energetic eficiente și durabile aduc o contribuție semnificativă la economiile de energie și la reducerea facturilor la energie, promovând în același timp inovarea și investițiile în producerea de produse mai eficiente din punct de vedere energetic. Îmbunătățirea eficienței produselor cu impact energetic prin alegeri în cunoștință de cauză ale clienților și prin armonizarea cerințelor aferente la nivelul Uniunii este benefică, de asemenea, pentru producători, pentru industrie și pentru economia din Uniune în ansamblu.
[…]
(10)
Furnizarea de informații exacte, relevante și comparabile cu privire la consumul specific de energie al produselor cu impact energetic facilitează alegerile clienților în favoarea produselor care consumă mai puțină energie sau alte resurse esențiale în faza de utilizare. O etichetă standardizată obligatorie pentru produsele cu impact energetic este un mijloc eficace de a le furniza potențialilor clienți informații comparabile cu privire la eficiența energetică a produselor cu impact energetic. Eticheta ar trebui însoțită de o fișă cu informații despre produs. Eticheta ar trebui să fie ușor de recunoscut, simplă și concisă. În acest scop, scara actuală de la verde închis la roșu a etichetei ar trebui păstrată ca bază pentru a informa clienții în legătură cu eficiența energetică a produselor. Pentru ca eticheta să fie cu adevărat utilă pentru clienții care doresc economii de energie și de costuri, nivelurile scării de pe etichetă ar trebui să corespundă economiilor de energie și de costuri semnificative pentru consumatori. Pentru majoritatea grupurilor de produse, eticheta ar trebui, după caz, să indice de asemenea consumul absolut de energie, în plus față de scară, pentru a le permite clienților să prevadă impactul direct al alegerilor lor asupra facturilor lor la energie. Cu toate acestea, este imposibil să se furnizeze aceleași informații pentru produsele cu impact energetic care nu sunt ele însele consumatoare de energie.
[…]”
15
Articolul 6 primul paragraf litera (a) din acest regulament prevede:
„Furnizorul și comerciantul:
(a)
fac trimitere la clasa de eficiență energetică a produsului și la gama claselor de eficiență disponibile pe etichetă în materiale publicitare vizuale sau materiale tehnice promoționale pentru un anumit model, în conformitate cu actul delegat relevant”.
16
Articolul 16 din regulamentul menționat este redactat după cum urmează:
„(1)   Comisia este împuternicită să adopte acte delegate în conformitate cu articolul 17 în vederea completării prezentului regulament prin stabilirea unor cerințe detaliate privind etichetele pentru grupuri specifice de produse.
[…]
(3)   Actele delegate referitoare la anumite grupuri de produse precizează, în special:
[…]
(j)
modul în care clasa energetică și gama claselor de eficiență disponibile pe etichetă se include în anunțurile publicitare vizuale și în materialele tehnice promoționale, inclusiv lizibilitatea și vizibilitatea;
[…]”
17
Articolul 20 alineatul (4) din același regulament prevede:
„Actele delegate adoptate în conformitate cu articolul 10 din Directiva 2010/30/UE și cu Directiva 96/60/CE [a Comisiei din 19 septembrie 1996 de punere în aplicare a Directivei 92/75/CEE a Consiliului cu privire la etichetarea energetică a mașinilor combinate de spălat și uscat rufe de uz casnic (JO 1996, L 266, p. 1, Ediție specială, 13/vol. 20, p. 3)] rămân în vigoare până la momentul abrogării lor printr‑un act delegat adoptat în temeiul articolului 16 din prezentul regulament, care să privească grupul relevant de produse.
Obligațiile în temeiul prezentului regulament se aplică cu privire la grupurile de produse care fac obiectul actelor delegate adoptate în conformitate cu articolul 10 din Directiva 2010/30/UE și cu Directiva 96/60/CE.”
Regulamentele delegate (UE) 2019/2013, 2019/2014, 2019/2015, 2019/2016, 2019/2017 și 2019/2018
18
Anexele VII și VIII la Regulamentul delegat (UE) 2019/2013 al Comisiei din 11 martie 2019 de completare a Regulamentului (UE) 2017/1369 al Parlamentului European și al Consiliului în ceea ce privește etichetarea energetică a afișajelor electronice și de abrogare a Regulamentului delegat (UE) nr. 1062/2010 al Comisiei (JO 2019, L 315, p. 1), la Regulamentul delegat (UE) 2019/2014 al Comisiei din 11 martie 2019 de completare a Regulamentului (UE) 2017/1369 al Parlamentului European și al Consiliului în ceea ce privește etichetarea energetică a mașinilor de spălat rufe de uz casnic și a mașinilor de spălat și uscat rufe de uz casnic și de abrogare a Regulamentului delegat (UE) nr. 1061/2010 al Comisiei și a Directivei 96/60/CE a Comisiei (JO 2019, L 315, p. 29), la Regulamentul delegat (UE) 2019/2015 al Comisiei din 11 martie 2019 de completare a Regulamentului (UE) 2017/1369 al Parlamentului European și al Consiliului în ceea ce privește etichetarea energetică a surselor de lumină și de abrogare a Regulamentului delegat (UE) nr. 874/2012 al Comisiei (JO 2019, L 315, p. 68), la Regulamentul delegat (UE) 2019/2016 al Comisiei din 11 martie 2019 de completare a Regulamentului (UE) 2017/1369 al Parlamentului European și al Consiliului în ceea ce privește etichetarea energetică a aparatelor frigorifice și de abrogare a Regulamentului delegat (UE) nr. 1060/2010 al Comisiei (JO 2019, L 315, p. 102), la Regulamentul delegat (UE) 2019/2017 al Comisiei din 11 martie 2019 de completare a Regulamentului (UE) 2017/1369 al Parlamentului European și al Consiliului în ceea ce privește etichetarea energetică a mașinilor de spălat vase de uz casnic și de abrogare a Regulamentului delegat (UE) nr. 1059/2010 al Comisiei (JO 2019, L 315, p. 134), precum și la Regulamentul delegat (UE) 2019/2018 al Comisiei din 11 martie 2019 de completare a Regulamentului (UE) 2017/1369 al Parlamentului European și al Consiliului în ceea ce privește etichetarea energetică a aparatelor frigorifice cu funcție de vânzare directă (JO 2019, L 315, p. 155), conțin următoarele figuri, cu precizarea că figura monocromă este reprodusă numai în anexa VII la aceste regulamente delegate:
„
”
Litigiul principal și întrebările preliminare
19
Roller exploatează aproximativ 150 de magazine de mobilă în toată Germania și se prezintă ca fiind cel mai mare vânzător de mobilă la preț redus din Germania.
20
La începutul anului 2022, aceasta a prezentat cu titlu publicitar la rubrica „Bucătării în promoție” de pe pagina sa de internet o bucătărie echipată la prețul de 1699,00 euro. Pe lângă informațiile privind mobilierul de bucătărie, aceasta a furnizat de asemenea informații privind aparatele electrocasnice integrate în bucătăria respectivă. În special, ea a indicat că clasa de eficiență energetică pentru cuptorul încorporabil și pentru hota de bucătărie era „A” și, respectiv, „C”. Această indicație figura într‑o săgeată grafică cu fundal colorat, și anume de culoare galbenă pentru cuptorul încorporabil și de culoare portocalie pentru hotă. Cu toate acestea, lipseau gamele claselor de eficiență energetică, astfel cum sunt disponibile pe eticheta aparatelor în cauză.
21
Verband Wirtschaft im Wettbewerb Verein für Lauterkeit in Handel und Industrie este o asociație înregistrată care dispune de capacitate juridică. În conformitate cu statutul său, aceasta are ca obiect de peste 40 de ani în special promovarea intereselor comerciale ale membrilor săi și combaterea concurenței neloiale sau promovarea concurenței loiale prin participarea la activități de cercetare juridică, de explicare și de informare în cooperare cu instanțele competente cu administrarea justiției.
22
La 10 februarie 2022, Verband Wirtschaft im Wettbewerb Verein für Lauterkeit in Handel und Industrie a pus în întârziere fără succes societatea Roller pentru încălcarea, printre altele, a Regulamentului 2017/1369, pentru motivul că aceasta nu a menționat în materialul publicitar gamele claselor de eficiență energetică în ceea ce privește cuptorul și hota de bucătărie în cauză.
23
Verband Wirtschaft im Wettbewerb Verein für Lauterkeit in Handel und Industrie a sesizat ulterior Landgericht Bochum (Tribunalul Regional Bochum, Germania), care este instanța de trimitere, cu o acțiune având ca obiect printre altele încetarea unei astfel de publicități în viitor.
24
În special, Verband Wirtschaft im Wettbewerb Verein für Lauterkeit in Handel und Industrie consideră că, în temeiul articolului 6 primul paragraf litera (a) din Regulamentul 2017/1369, comercianții precum Roller sunt obligați să facă trimitere, în materialele publicitare vizuale privind cuptoarele și hotele de bucătărie de uz casnic, la clasa de eficiență energetică a aparatelor în cauză și la gama claselor de eficiență disponibile pe eticheta grupurilor de produse în cauză, și anume, în ceea ce privește atât cuptoarele, cât și hotele de bucătărie de uz casnic, la gama claselor de eficiență cuprinsă între A+++ și D.
25
La rândul său, Roller susține în fața instanței de trimitere că nu are nicio obligație de a menționa în materialele sale publicitare referitoare la cuptoare și la hote electrice gama claselor de eficiență energetică a grupurilor de produse în cauză. Într‑adevăr, această obligație nu ar fi fost concretizată încă, pentru aceste grupuri de produse, printr‑un act delegat adoptat în temeiul Regulamentului 2017/1369 și nici nu ar decurge în mod direct din articolul 6 din acest regulament.
26
Instanța de trimitere arată că, în ceea ce privește cuptoarele și hotele de bucătărie de uz casnic, nu a fost încă adoptat niciun act delegat în temeiul Regulamentului 2017/1369 și că Regulamentul delegat nr. 65/2014, care a fost adoptat în temeiul Directivei 2010/30, abrogată prin Regulamentul 2017/1369, nu conține nicio obligație de a indica gama claselor de eficiență energetică a grupului de produse în cauză în materialele publicitare vizuale și în materialele tehnice promoționale corespunzătoare.
27
În acest context, această instanță solicită să se stabilească de asemenea dacă se poate deduce în mod direct din articolul 6 primul paragraf litera (a) din Regulamentul 2017/1369 că comercianții precum Roller sunt obligați să facă trimitere în materialele publicitare vizuale și în materialele tehnice promoționale la clasa de eficiență energetică a aparatelor în cauză și la gama claselor de eficiență energetică disponibile pe eticheta pentru grupul de produse în cauză sau dacă aplicarea unei astfel de obligații este „suspendată” până la intrarea în vigoare a unui act delegat adoptat în temeiul acestui regulament. În cazul în care acești comercianți ar fi ținuți de obligația respectivă, instanța menționată solicită de asemenea să se stabilească dacă aceștia dispun de o anumită marjă de apreciere pentru prezentarea acestei clase și a acestei game de eficiență energetică, precum și care sunt opțiunile de care dispun pentru a exercita această marjă de apreciere.
28
În aceste condiții, Landgericht Bochum (Tribunalul Regional Bochum) a decis să suspende judecarea cauzei și să adreseze Curții următoarele întrebări preliminare:
„1)
Din articolul 6 primul paragraf litera (a) din Regulamentul [2017/1369] rezultă în mod direct obligația furnizorilor sau a comercianților de produse care fac obiectul etichetării energetice de a face trimitere în materialele lor publicitare la clasa de eficiență energetică și la gama claselor de eficiență, chiar dacă norma menționată nu este concretizată într‑un act delegat?
2)
În cazul unui răspuns afirmativ la prima întrebare:
a)
Consecința faptului că din articolul 6 primul paragraf litera (a) din Regulamentul [2017/1369] rezultă în mod direct obligația furnizorilor sau a comercianților de produse care fac obiectul etichetării energetice de a face trimitere în materialele lor publicitare la clasa de eficiență energetică și la gama claselor de eficiență este că până la intrarea în vigoare a noilor acte delegate furnizorii sau comercianții beneficiază de o anumită marjă de apreciere privind modul de indicare a acestora? În cazul unui răspuns afirmativ la a doua întrebare litera a):
b)
Care este modalitatea conformă sau care sunt modalitățile conforme dreptului Uniunii pe care o au sau le au la dispoziție furnizorii și comercianții pentru a respecta obligația de trimitere la clasa de eficiență energetică și la gama claselor de eficiență până la intrarea în vigoare a noilor acte delegate? Este eventual suficientă combinația aleasă de pârât[a din litigiul principal] între clasa de eficiență energetică și reprezentarea cromatică conform anexei K 1 la cererea introductivă?
3)
În cazul unui răspuns negativ la prima întrebare:
Obligația furnizorilor sau a comercianților de produse care fac obiectul etichetării energetice de a face trimitere în materialele lor publicitare la clasa de eficiență energetică și la gama claselor de eficiență energetică este complet suspendată până la intrarea în vigoare a noilor acte delegate?”
Cu privire la întrebările preliminare
29
În temeiul articolului 99 din Regulamentul de procedură, Curtea poate oricând să decidă, la propunerea judecătorului raportor și după ascultarea avocatului general, printre altele, atunci când răspunsul la întrebarea preliminară adresată poate fi dedus în mod clar din jurisprudență sau atunci când răspunsul la această întrebare nu lasă loc niciunei îndoieli rezonabile, să se pronunțe prin ordonanță motivată.
30
Este necesară aplicarea acestei dispoziții în prezenta cauză.
31
Prin intermediul întrebărilor sale, care trebuie analizate împreună, instanța de trimitere solicită în esență să se stabilească dacă articolul 6 primul paragraf litera (a) din Regulamentul 2017/1369 trebuie interpretat în sensul că furnizorii și comercianții unui produs sunt obligați ca, în materialele lor publicitare vizuale sau în materialele lor tehnice promoționale referitoare la un model specific al acestui produs, să facă trimitere la clasa de eficiență energetică a acestuia și la gama claselor de eficiență disponibile pe eticheta grupului de produse în cauză, în cazul în care acest grup de produse a făcut obiectul unui act delegat adoptat în temeiul Directivei 2010/30 și nu al unui act delegat adoptat în temeiul Regulamentului 2017/1369. În cazul unui răspuns afirmativ, instanța de trimitere dorește să știe în ce mod furnizorii și comercianții respectivi pot indica această clasă de eficiență energetică și această gamă a claselor de eficiență în materialul publicitar sau promoțional în cauză.
32
În primul rând, trebuie reamintit faptul că, în conformitate cu articolul 6 primul paragraf litera (a) din Regulamentul 2017/1369, furnizorii și comercianții unui produs trebuie să facă trimitere la clasa de eficiență energetică a acestui produs și la gama claselor de eficiență disponibile pe eticheta grupului de produse în cauză în materiale publicitare vizuale sau materiale tehnice promoționale pentru un anumit model al produsului menționat, în conformitate cu actul delegat relevant.
33
În plus, rezultă din articolul 16 alineatul (1) și alineatul (3) litera (j) din Regulamentul 2017/1369 că Comisia este împuternicită să adopte acte delegate în vederea completării regulamentului respectiv prin precizarea printre altele a modului în care clasa energetică și gama claselor de eficiență disponibile pe etichetă se includ în anunțurile publicitare vizuale și în materialele tehnice promoționale în cauză, „inclusiv lizibilitatea și vizibilitatea”.
34
Astfel, obligația furnizorilor și a comercianților unui produs de a face trimitere în materialele lor publicitare vizuale sau în materialele lor tehnice promoționale la clasa de eficiență energetică și la gama claselor de eficiență menționate rezultă din articolul 6 din Regulamentul 2017/1369, în timp ce actele delegate adoptate în temeiul articolului 16 din acest regulament urmăresc numai să precizeze modul în care acești furnizori și comercianți trebuie să facă o astfel de trimitere.
35
Prin urmare, trebuie să se concluzioneze că însăși obligația de a face o astfel de trimitere rezultă direct din articolul 6 primul paragraf litera (a) din Regulamentul 2017/1369, astfel încât aceasta este obligatorie pentru furnizorii și comercianții menționați, chiar dacă nu a fost adoptat niciun act delegat pentru grupul de produse în cauză în temeiul articolului 16 din acest regulament.
36
Este adevărat că, în cazul în care un astfel de act delegat nu a fost adoptat, „actul delegat relevant”, în sensul articolului 6 primul paragraf litera (a) din acest regulament, acoperă, în temeiul dispozițiilor coroborate ale articolului 16 alineatul (1) și ale articolului 20 alineatul (4) primul paragraf din Regulamentul 2017/1369, actul delegat adoptat pentru grupul de produse în cauză în special în temeiul Directivei 2010/30, care a precedat Regulamentul 2017/1369.
37
Acestea fiind spuse, articolul 20 alineatul (4) al doilea paragraf din Regulamentul 2017/1369 prevede că obligațiile care decurg din acest regulament se aplică cu privire la grupurile de produse care fac obiectul actelor delegate adoptate printre altele în conformitate cu Directiva 2010/30.
38
În consecință, chiar și în ipoteza în care un act delegat a fost adoptat în temeiul Directivei 2010/30 fără a prevedea totuși obligația furnizorilor și a comercianților unui produs de a face trimitere la clasa de eficiență energetică a produsului respectiv și la gama claselor de eficiență disponibile pe eticheta grupului de produse în cauză în materialele lor publicitare vizuale sau în materialele lor tehnice promoționale, această obligație rămâne opozabilă furnizorilor și comercianților acestui produs în temeiul articolului 6 primul paragraf litera (a) din Regulamentul 2017/1369.
39
Întrucât actul delegat adoptat în temeiul articolului 10 din Directiva 2010/30 nu prevede obligația menționată, acesta nu poate, prin definiție, să precizeze modul în care acești furnizori și comercianți trebuie să facă trimitere la clasa de eficiență energetică a produsului în cauză și la gama claselor de eficiență disponibile pe eticheta grupului de produse în cauză în materialele lor publicitare vizuale sau în materialele lor tehnice promoționale.
40
În speță, grupul de produse compus din cuptoare și hote de bucătărie de uz casnic a făcut obiectul Regulamentului delegat nr. 65/2014 adoptat în temeiul articolului 10 din Directiva 2010/30. Cu toate acestea, după cum a explicat instanța de trimitere ca răspuns la o solicitare de informații din partea Curții, acest regulament delegat nu prevede obligația acestor furnizori și comercianți de a indica gama claselor de eficiență energetică în materialele lor publicitare vizuale și în materialele lor tehnice promoționale. În plus, chiar dacă prevede o obligație de a face trimitere la clasa de eficiență energetică în aceste materiale publicitare și materiale promoționale, astfel cum rezultă din articolul 3 alineatul (1) litera (a) punctele (iv) și (v) și litera (b) punctele (iv) și (v), precum și din articolul 4 alineatul (1) literele (c) și (d) și alineatul (2) literele (c) și (d), nicio altă dispoziție din acesta nu precizează modul în care trebuie făcută o astfel de trimitere.
41
În aceste condiții și atât timp cât nu va fi adoptat niciun act delegat pentru grupul de produse referitor la cuptoarele și la hotele de bucătărie de uz casnic în temeiul articolului 16 din Regulamentul 2017/1369, trebuie concluzionat că furnizorii și comercianții menționați dispun de o anumită marjă de apreciere în ceea ce privește modul în care se face trimitere la clasa de eficiență energetică și la gama claselor de eficiență în materialele lor publicitare vizuale și în materialele lor tehnice promoționale.
42
Totuși, această marjă de apreciere nu poate fi exercitată fără limite.
43
Într‑adevăr, în primul rând, rezultă în esență din articolul 3 alineatul (1) litera (a) punctul (i) și litera (b) punctul (i), precum și alineatul (3) literele (a) și (b) din Regulamentul delegat nr. 65/2014 că fiecare cuptor și hotă de bucătărie de uz casnic trebuie să fie furnizate împreună cu o etichetă tipărită care să conțină informații în formatul stabilit la punctele 1 și 2 din anexa III la acest regulament delegat. În special, punctele 1.1.1-1.1.3, 2.1.4, 2.2 și 2.3 din anexa respectivă stabilesc modul în care clasa de eficiență energetică a produsului în cauză și gama claselor de eficiență disponibile pe eticheta grupului de produse în cauză trebuie prezentate pe eticheta acestui produs în ceea ce privește poziționarea, formatul, dimensiunea, fontul și culoarea. În consecință, în exercitarea marjei de apreciere menționate la punctul 41 din prezenta ordonanță, furnizorii și comercianții în cauză trebuie, în măsura în care este posibil, având în vedere natura, dimensiunea și imperativele comerciale ale materialelor lor publicitare și promoționale, să țină seama de o astfel de prezentare.
44
În al doilea rând, articolul 16 alineatul (3) litera (j) din Regulamentul 2017/1369 prevede că actele delegate adoptate în temeiul acestui regulament trebuie să precizeze modul în care clasa energetică a produsului în cauză și gama claselor de eficiență disponibile pe eticheta grupului de produse în cauză se includ în anunțurile publicitare vizuale și în materialele tehnice promoționale, „inclusiv lizibilitatea și vizibilitatea”. Rezultă că, în cazul în care furnizorii și comercianții unui produs își exercită marja de apreciere menționată la punctul 41 din prezenta ordonanță în absența unui act delegat adoptat în temeiul regulamentului menționat, aceștia trebuie totuși să se asigure că clasa de eficiență energetică a produsului și gama claselor de eficiență disponibile pe eticheta grupului de produse în cauză apar în mod lizibil și vizibil în anunțurile lor publicitare vizuale și în materialele lor tehnice promoționale. O astfel de cerință îi poate determina să renunțe la prezentarea acestor clase și game de eficiență energetică în același mod precum cel adoptat pe eticheta acestui grup de produse în cazul în care, ca urmare a naturii, a dimensiunii și a imperativelor comerciale ale materialului publicitar sau promoțional în cauză, o astfel de prezentare nu ar conduce la un rezultat lizibil și/sau vizibil.
45
În al treilea rând, rezultă din considerentele (5) și (8) ale Directivei 2010/30, precum și din considerentele (2) și (10) ale Regulamentului 2017/1369 că obiectivul de a furniza o informare exactă, pertinentă și comparabilă cu privire la consumul energetic specific al produselor cu impact energetic prin intermediul unei etichete energetice uniforme care trebuie aplicată de un comerciant pe un anumit produs participă la protecția consumatorului în cauză. Or, informarea acestui consumator cu privire la randamentul energetic al aparatelor în cauză cu ocazia utilizării lor, precum și cu privire la consumul de energie al acestor aparate cu impact energetic, care îi permite consumatorului să facă alegeri în cunoștință de cauză, constituie obiectivul esențial al acestor acte ale Uniunii (a se vedea în acest sens Hotărârea din 11 mai 2017, Dyson/Comisia, C‑44/16 P, EU:C:2017:357, punctul 64, și Hotărârea din 25 iulie 2018, Dyson, C‑632/16, EU:C:2018:599, punctul 33).
46
În consecință, în exercitarea marjei de apreciere menționate la punctul 41 din prezenta ordonanță, furnizorii și comercianții unui produs trebuie să se asigure că un consumator mediu, normal informat și rezonabil de atent și avizat poate identifica cu ușurință clasa de eficiență energetică a produsului și gama claselor de eficiență disponibile pe eticheta grupului de produse în cauză, astfel încât să fie informat cu privire la consumul de energie al produsului respectiv, să poată compara acest consum cu cel al produselor din același grup oferite în alte materiale publicitare vizuale sau în alte materiale tehnice promoționale și să facă astfel, dacă este cazul, alegeri informate în materie de achiziție.
47
În al patrulea rând, rezultă de asemenea din considerentul (10) al Regulamentului 2017/1369 că, în ceea ce privește gama claselor de eficiență energetică disponibile pe eticheta grupului de produse în cauză, legiuitorul Uniunii a dorit să mențină scara de culori existentă pe această etichetă, de la verde închis la roșu, ca bază pentru informațiile furnizate clienților. În plus, este bine cunoscut faptul că principiul potrivit căruia literele atașate diferitelor clase de eficiență energetică și gamelor acestora apar într‑un simbol în formă de săgeată al cărui fundal de culoare corespunde cu cel al literei în cauză, astfel cum reiese în special din cuprinsul punctelor 1 și 2 din anexa III la Regulamentul delegat nr. 65/2014, este comun tuturor actelor Uniunii în materie de etichetare energetică. Întrucât consumatorii sunt familiarizați de mult timp cu această scară de culori și cu acest simbol în formă de săgeată, atunci când producătorii și comercianții în cauză optează, în contextul exercitării marjei de apreciere menționate la punctul 41 din prezenta ordonanță, pentru o reprezentare grafică a acestor clase și game în materialele lor publicitare vizuale și în materialele lor tehnice promoționale, aceștia trebuie, cel puțin, să respecte scara și simbolul menționate. Cu toate acestea, cerința privind culoarea nu poate fi aplicată în mod obiectiv atunci când materialul publicitar sau promoțional în cauză este imprimat monocrom.
48
Rezultă din considerațiile expuse la punctele 43-47 din prezenta ordonanță că, până la adoptarea unui act delegat pentru grupul de produse constând în cuptoare și hote de bucătărie de uz casnic în temeiul articolului 16 din Regulamentul 2017/1369, furnizorii și comercianții unui produs din grupul respectiv trebuie, pentru a permite consumatorului în cauză să obțină informații clare privind consumul de energie al acestui produs și să facă cu ușurință comparații și alegeri în cunoștință de cauză în materie de achiziții, să facă trimitere în materialele lor publicitare vizuale și în materialele lor tehnice promoționale la clasa de eficiență energetică a produsului respectiv și la gama claselor de eficiență în același mod precum cel adoptat pe eticheta grupului de produse în cauză, cu condiția ca o astfel de prezentare să rămână lizibilă și vizibilă, având în vedere natura, dimensiunea și imperativele comerciale ale acestor materiale publicitare și promoționale.
49
În cazul în care o astfel de prezentare nu este fezabilă, acești furnizori și comercianți trebuie, în orice caz, să opteze pentru o prezentare echivalentă care să îndeplinească cerințele de informare a consumatorilor menționate la punctele 46 și 48 din prezenta ordonanță, precum și cerințele de lizibilitate și vizibilitate menționate la articolul 16 alineatul (1) și alineatul (3) litera (j) din Regulamentul 2017/1369.
50
Cu titlu de exemplu și fără a aduce atingere altor soluții posibile, aceștia pot menționa într‑un mod lizibil și vizibil clasa de eficiență energetică a produsului în cauză și gama claselor de eficiență energetică prin intermediul unei expresii ușor de înțeles de către un consumator mediu, normal informat și rezonabil de atent și avizat, ca de exemplu „clasa de eficiență energetică a acestui model/produs este [litera relevantă] dintr‑o gamă de la [prima literă] la [ultima literă]” sau, de asemenea, să indice litera clasei de eficiență energetică în cauză într‑o săgeată al cărei fundal de culoare trebuie să fie cel al literei corespunzătoare din gama claselor de eficiență energetică și să precizeze, lângă această săgeată, întinderea gamei printr‑o mențiune sau un simbol echivalent ușor de înțeles de către un astfel de consumator. Poziționarea, dimensiunea și fontul acestor referințe trebuie să fie alese astfel încât acestea din urmă să fie lizibile și vizibile și să reiasă, prin urmare, în mod clar, pentru consumatorul respectiv, din materialul publicitar sau promoțional în cauză. În cazul în care furnizorii și comercianții menționați optează pentru simbolul săgeată, aceștia se pot inspira din prezentarea grafică adoptată de Comisie în regulamentele delegate adoptate în temeiul articolului 16 din Regulamentul 2017/1369 pentru alte grupuri de produse, astfel cum este reprodusă la punctul 18 din prezenta ordonanță.
51
Având în vedere motivele care precedă, trebuie să se răspundă la întrebările preliminare adresate după cum urmează:
–
articolul 6 primul paragraf litera (a) din Regulamentul 2017/1369 trebuie interpretat în sensul că furnizorii și comercianții unui produs sunt obligați ca, în materialele lor publicitare vizuale sau în materialele lor tehnice promoționale, referitoare la un anumit model al acestui produs, să facă trimitere la clasa de eficiență energetică a acestuia și la gama claselor de eficiență disponibile pe eticheta grupului de produse în cauză, în cazul în care acest grup de produse a făcut obiectul unui act delegat adoptat în temeiul Directivei 2010/30, și nu al unui act delegat adoptat în temeiul Regulamentului 2017/1369;
–
în cazul în care acest act delegat nu prevede modalitatea în care acești furnizori și comercianți trebuie să facă o astfel de trimitere și atât timp cât nu este adoptat un act delegat pentru grupul de produse în cauză în temeiul articolului 16 din Regulamentul 2017/1369, aceștia trebuie să facă trimitere în materialele lor publicitare vizuale și în materialele lor tehnice promoționale la această clasă de eficiență energetică și la această gamă a claselor de eficiență în același mod precum cel adoptat pe eticheta acestui grup de produse, cu condiția ca o astfel de prezentare să rămână lizibilă și vizibilă, având în vedere natura, dimensiunea și imperativele comerciale ale materialelor publicitare și ale materialelor promoționale respective;
–
în cazul în care o astfel de prezentare nu este fezabilă, furnizorii și comercianții menționați trebuie, în orice caz, să opteze pentru o prezentare echivalentă care să îndeplinească cerințele de informare a consumatorilor, precum și cerințele de lizibilitate și vizibilitate, astfel cum rezultă acestea din Regulamentul 2017/1369.
Cu privire la cheltuielile de judecată
52
Întrucât, în privința părților din litigiul principal, procedura are caracterul unui incident survenit la instanța de trimitere, este de competența acesteia să se pronunțe cu privire la cheltuielile de judecată.
Pentru aceste motive, Curtea (Camera a opta) declară:
Articolul 6 primul paragraf litera (a) din Regulamentul (UE) 2017/1369 al Parlamentului European și al Consiliului din 4 iulie 2017 de stabilire a unui cadru pentru etichetarea energetică și de abrogare a Directivei 2010/30/UE
trebuie interpretat în sensul că:
furnizorii și comercianții unui produs sunt obligați ca, în materialele lor publicitare vizuale sau în materialele lor tehnice promoționale, referitoare la un anumit model al acestui produs, să facă trimitere la clasa de eficiență energetică a acestuia și la gama claselor de eficiență disponibile pe eticheta grupului de produse în cauză, în cazul în care acest grup de produse a făcut obiectul unui act delegat adoptat în temeiul Directivei 2010/30/UE a Parlamentului European și a Consiliului din 19 mai 2010 privind indicarea, prin etichetare și informații standard despre produs, a consumului de energie și de alte resurse al produselor cu impact energetic, și nu al unui act delegat adoptat în temeiul Regulamentului 2017/1369.
În cazul în care acest act delegat nu prevede modalitatea în care acești furnizori și comercianți trebuie să facă o astfel de trimitere și atât timp cât nu este adoptat un act delegat pentru grupul de produse în cauză în temeiul articolului 16 din Regulamentul 2017/1369, aceștia trebuie să facă trimitere în materialele lor publicitare vizuale și în materialele lor tehnice promoționale la această clasă de eficiență energetică și la această gamă a claselor de eficiență în același mod precum cel adoptat pe eticheta acestui grup de produse, cu condiția ca o astfel de prezentare să rămână lizibilă și vizibilă, având în vedere natura, dimensiunea și imperativele comerciale ale materialelor publicitare și ale materialelor promoționale respective.
În cazul în care o astfel de prezentare nu este fezabilă, furnizorii și comercianții menționați trebuie, în orice caz, să opteze pentru o prezentare echivalentă care să îndeplinească cerințele de informare a consumatorilor, precum și cerințele de lizibilitate și vizibilitate, astfel cum rezultă acestea din Regulamentul 2017/1369.
Semnături
(
*1
)	Limba de procedură: germana.